फौज को धमकी के 4 घंटे बाद गिरफ्तारी; आर्मी हेडक्वॉर्टर पर हमला-अफसरों के घर जलाए
Pakistan Tehreek-e-Insaf (PTI) Imran Khan Arrest Update; Follow Imran Khan News, Latest Updates On Dainik Bhaskar (दैनिक भास्कर)
पाकिस्तान के पूर्व प्रधानमंत्री इमरान खान को मंगलवार दोपहर करीब 3 बजे इस्लामाबाद हाईकोर्ट से गिरफ्तार कर लिया गया। उनकी गिरफ्तारी पाकिस्तानी रेंजर्स ने की है। इमरान खान 2 केसेस में जमानत के लिए हाईकोर्ट पहुंचे थे।
इमरान की पार्टी पाकिस्तान तहरीक-ए-इंसाफ (PTI) ने कहा- खान को रॉड से पीटा गया। खान की गिरफ्तारी के बाद PTI कार्यकर्ताओं ने रावलपिंडी में आर्मी हेडक्वॉर्टर पर हमला कर दिया। लाहौर में फौज के एक कमांडर के घर को तहस-नहस करने के बाद आग के हवाले कर दिया गया। कुछ और फौजी अफसरों के घर पर भी हमले हुए हैं।
इमरान को अल-कादिर ट्रस्ट स्कैम केस में गिरफ्तार किया गया है। पाकिस्तान के अखबार ‘द डॉन’ के मुताबिक अल कादिर ट्रस्ट घोटाला 50 अरब रुपए से ज्यादा का है और इसका फायदा इमरान, पत्नी बुशरा बीबी और बुशरा की दोस्त फराह गोगी ने उठाया।
रविवार को एक रैली में इमरान ने खुफिया एजेंसी ISI की पॉलिटिकल विंग के चीफ फैसल नसीर पर बेहद संगीन आरोप लगाए थे। खान ने कहा था- फैसल मुझे कत्ल करना चाहते हैं। इसमें कुछ अफसर उनका साथ दे रहे हैं। इसके बाद फौज को मजबूरन सामने आकर इन आरोपों को खारिज करना पड़ा।
मंगलवार को लाहौर से पेशी के लिए इस्लामाबाद रवाना होने से पहले इमरान ने कार से वीडियो मैसेज जारी किया। कहा- फौज कान खोलकर सुन ले। मैं डरने वाला नहीं हूं और न पाकिस्तान छोड़कर जाऊंगा। इसके करीब 4 घंटे बाद ही उन्हें इस्लामाबाद हाईकोर्ट के बायोमेट्रिक रूम से शीशे तोड़कर गिरफ्तार कर लिया गया।
भारतीय सेना की हालात पर नजर
न्यूज एजेंसी एएनआई ने भारतीय रक्षा मंत्रालय के सूत्रों के हवाले से कहा- हमारी सेना पाकिस्तान के हालात पर पैनी नजर रख रही है। एलओसी और इंटरनेशनल बॉर्डर पर निगरानी बढ़ा दी गई है।
इमरान कोर्ट गए, पीछे-पीछे पैरामिलिट्री चली आई, बख्तरबंद गाड़ियों से गेट ब्लॉक किया- चश्मदीद
पाकिस्तान के अखबार द डॉन को एक चश्मदीद ने बताया- जैसे ही इमरान खान हाईकोर्ट में दाखिल हुए, वैसे ही पैरामिलिट्री फोर्स भी हाईकोर्ट में दाखिल हो गई। बख्तरबंद गाड़ियों से गेट ब्लॉक कर दिए गए। थोड़ी ही देर बाद इमरान को पकड़कर बाहर लाया गया।
होम मिनिस्टर ने क्या कहा
खान की गिरफ्तारी के बाद होम मिनिस्टर राणा सनाउल्लाह ने कहा- इमरान और बुशरा बीबी को पिछले साल मई से ही नेशनल अकाउंटेबिलिटी ब्यूरो (NAB) की तरफ से बयान दर्ज कराने के लिए नोटिस जारी किए जा रहे थे। वो जांच में शामिल नहीं हो रहे थे। ये 50 से 60 अरब रुपए का घोटाला है। इस्लामाबाद से रावलपिंडी की दूरी करीब 23 किलोमीटर है। उन्हें वहां स्पेशल सिक्योरिटी में रखा गया है। बुधवार को उन्हें स्पेशल कोर्ट में पेश किया जाएगा।
आर्मी कमांडर के घर हमला
इमरान की गिरफ्तारी के बाद लाहौर में एक आर्मी कमांडर के घर खान की पार्टी PTI के कार्यकर्ताओं ने हमला कर दिया। उनके घर में रखे बेशकीमती सामान तोड़ दिए और कुछ लूटकर ले गए। इसके अलावा पेशावर और बन्नू शहरों में भी पुलिस और PTI कार्यकर्ताओं के बीच झड़पों की खबर है।
इमरान की पार्टी ने वीडियो शेयर किया, इमरान का वकील खून में लथपथ दिखा
इमरान की पार्टी PTI की नेता मुसर्रत चीमा ने एक वीडियो मैसेज में कहा- खान को टॉर्चर किया जा रहा है। वो खान साहब को मार रहे हैं। पार्टी के ऑफिशियल ट्विटर अकाउंट पर इमरान के वकील का भी वीडियो शेयर किया गया है।
चीफ जस्टिस ने पूछा- गिरफ्तार क्यों किया और किस केस में?
इस्लामाबाद हाईकोर्ट के चीफ जस्टिस आमेर फारूक ने गिरफ्तारी के बाद होम सेक्रेटरी और इस्लामाबाद के पुलिस चीफ को 15 मिनट के भीतर कोर्ट में पेश होने का आदेश दिया। जस्टिस फारूक ने कहा- अगर पुलिस चीफ कोर्ट में पेश नहीं हुए तो पाकिस्तान के प्रधानमंत्री को यहां बुलाएंगे। ये लोग कोर्ट में आएं और बताएं कि इमरान को किस मामले में और क्यों गिरफ्तार किया गया? हालांकि, रात करीब 11 बजे जस्टिस फारूक ने कहा- गिरफ्तारी सही है, लेकिन तरीका गलत।
अल कादिर ट्रस्ट केस में गिरफ्तार किया गया
इमरान को अल कादिर ट्रस्ट केस में गिरफ्तार किया गया है। ये एक यूनिवर्सिटी से जुड़ा मामला है। इमरान ने बतौर प्रधानमंत्री इस यूनिवर्सिटी के लिए गैरकानूनी तौर पर अरबों रुपए की जमीन हासिल की। इस मामले का खुलासा पाकिस्तान की सबसे अमीर शख्सियत मलिक रियाज ने किया था। इमरान ने यह जमीन मलिक रियाज से ही ली थी।
रिजाय ने आरोप लगाया था कि इमरान और उनकी पत्नी बुशरा बीबी ने उन्हें गिरफ्तारी का डर दिखाकर अरबों रुपए की जमीन अपने नाम करा ली। बाद में रियाज और उनकी बेटी की बातचीत का एक ऑडियो लीक हुआ था। इसमें रियाज की बेटी कहती हैं कि बुशरा बीबी लगातार उनसे पांच कैरेट के हीरे की अंगूठी मांग रही हैं।
खास बात यह है कि अल कादिर यूनिवर्सिटी में तीन ही ट्रस्टी हैं। इमरान, बुशरा और बुशरा की दोस्त फराह गोगी। इस यूनिवर्सिटी में सिर्फ 32 स्टूडेंट्स ही हैं। खान के ऊपर कुल मिलाकर 108 केस हैं। इनमें से 4 ऐसे हैं, जिनमें उनकी गिरफ्तारी तय है। यही वजह है कि खान इनमें से किसी भी मामले में अदालत के सामने पेश नहीं होते
इमरान को फौज से दुश्मनी भारी पड़ी
2018 में इमरान खान को प्रधानमंत्री फौज ने ही बनवाया था। बाद में ISI चीफ लेफ्टिनेंट जनरल फैज हमीद के ट्रांसफर के मुद्दे पर उनका उस वक्त के आर्मी चीफ जनरल कमर जावेद बाजवा से विवाद हो गया।इसके बाद फौज ने शाहबाज शरीफ का दामन थाम लिया और इमरान की सरकार पिछले साल अप्रैल में गिरा दी।
इसके बाद से खान फौज के खिलाफ बयानबाजी करने लगे। उन्होंने बाजवा को गद्दार तक कहा। रविवार को खान ने एक रैली में फौज के एक बड़े अफसर फैसल नसीर पर कत्ल की साजिश रचने का आरोप लगाया।
सोमवार को फौज के मीडिया विंग (ISPR) ने एक वीडियो जारी किया। कहा- खान गलत इल्जाम लगा रहे हैं। उनके खिलाफ कानूनी कार्रवाई की जा सकती है। इसके बाद इमरान ने मंगलवार को इस्लामाबाद हाईकोर्ट निकलने से पहले फिर एक वीडियो जारी किया। कहा- पाकिस्तान सिर्फ फौज का नहीं है। मैंने सच बोला है। एक फौजी अफसर दो बार मेरे कत्ल की साजिश रच चुका है। मैं मौत से नहीं घबराता। इसके बाद जैसे ही वो हाईकोर्ट पहुंचे, पाकिस्तानी रेंजर्स ने उन्हें गिरफ्तार कर लिया।
अपनी ही चाल में फंस गए इमरान
इमरान पर 108 केस दर्ज हैं। वो कई महीनों तक तो किसी केस में अदालत के सामने पेश ही नहीं हुए। दूसरी तरफ, चीफ जस्टिस ऑफ पाकिस्तान जस्टिस उमर अता बंदियाल पर आरोप है कि वो खान को हर मामले में बचा रहे हैं। लाहौर हाईकोर्ट तो हर मामले में उन्हें जमानत दे देता है। यही वजह है कि खान अपने खिलाफ दर्ज सभी केसेस लाहौर हाईकोर्ट में ही ट्रांसफर कराना चाहते हैं।
मंगलवार को सरकार और फौज ने उस केस में इमरान को गिरफ्तार किया, जिसके बारे में खान सोच भी नहीं सकते थे। अगर उन्हें जरा भी भनक होती तो वो पहले की तरह अदालत में पेश होने जाते ही नहीं। खान लाहौर में अपने जमान पार्क वाले घर से इस्लामाबाद आए थे। ये वही घर है, जहां दो महीने पहले पुलिस और रेंजर्स खान को गिरफ्तार करने पहुंचे थे और उन्हें जबरदस्त हमले का सामना करना पड़ा था। बाद में वो खाली हाथ वापस चले गए थे।